作者:劉克莊
標題:賀新郎
內容:謫下神清洞。更遭他、揶揄黠鬼，路旁遮送。薄命書生雞肋爾，卻笑尊拳忒重。破故紙、誰教翻弄。一枕茅簷春睡美，便周公、大聖何須夢。門前客，任題鳳。卜鄰羊仲並求仲。願春來、西疇雨足，土膏犁動。白髮巡官佔歲稔，不問京房翼奉。槔與甕、從今無用。醉與老農同擊壤，莫隨人、投獻嘉禾頌。在陋巷，勝華棟。